Da den britiske nationalhelt sir David Attenborough sidste år udtalte, at »det er uansvarligt at få mange børn«, og at sende nødrationer til hungersramte områder er »tosset«, vakte det stor forargelse.

Naturhistorieformidlerens udtalelser blev kaldt inhumane, og på avisen The Independent mente man, at en offentlig undskyldning var på sin plads.

Menneskene, som Attenborough forklarer i programmet ’How Many People can Live on Planet Earth’, er ikke gode til at tænke sig selv som art. Og endnu værre står det til med evnen til at tænke alvorligt over vores arts fremtid på kloden.